作者:白居易
標題:春遊二林寺
內容:下馬二林寺，翛然進輕策。朝為公府吏，暮作靈山客。二月匡廬北，冰雪始消釋。陽叢抽茗芽，陰竇洩泉脈。熙熙風土暖，藹藹雲嵐積。散作萬壑春，凝為一氣碧。身閑易飄泊，官散無牽迫。緬彼十八人，古今同此適。是年淮寇起，處處興兵革。智士勞思謀，戎臣苦徵役。獨有不才者，山中弄泉石。